b'\n_START_ARTICLE_\nOrder\n_START_PARAGRAPH_\nOrder (ladina keeles ordo \xe2\x80\x93 \'rida, asetus, kord\') on ehituses arhitektuuriliste vahendite ja kompositsiooniv\xc3\xb5tete s\xc3\xbcsteem, mis p\xc3\xb5hineb sammas-talakonstruktsiooni kandvate ja kantavate osade kindlaksm\xc3\xa4\xc3\xa4ratud \xc3\xbchendustel ja plastilisel t\xc3\xb6\xc3\xb6tlusel._NEWLINE_Sammas-talakonstruktsiooni kandvad osad on n\xc3\xa4iteks sambad koos kapiteeli, baasi ja vahel ka pjedestaaliga, pilastrid ja piilarid. Kantavad osad on n\xc3\xa4iteks arhitraav, friis ja karniis.\n_START_SECTION_\nAjalugu\n_START_PARAGRAPH_\nKlassikalised kunstiliselt m\xc3\xb5testatud orderid kujunesid v\xc3\xa4lja Vana-Kreekas. Neid hakati nimetama Kreeka piirkondade j\xc3\xa4rgi: dooria, joonia ja korintose order. Need orderite liigid levisid Vana-Roomasse ning selle m\xc3\xb5jul kasutati nende orderite t\xc3\xb5lgendusi sageli renessansiaja ja klassitsistlikus arhitektuuris. N\xc3\xa4iteks dooria orderi Itaalia t\xc3\xb6\xc3\xb6tlus on toskaana order. Komposiitorder ehk liitorder \xc3\xbchendab korintose ja joonia orderi elemente._NEWLINE_Samba k\xc3\xb5rgus s\xc3\xb5ltub tema l\xc3\xa4bim\xc3\xb5\xc3\xb5dust ja stiilist. Dooria samba k\xc3\xb5rgus on l\xc3\xa4bim\xc3\xb5\xc3\xb5dust 7 korda suurem, joonia samba k\xc3\xb5rgus 8 ja korintose samba k\xc3\xb5rgus 9 korda. Kuna sammas ei pruugi olla kogu ulatuses \xc3\xbchesuguse l\xc3\xa4bim\xc3\xb5\xc3\xb5duga, tavaliselt on see alt laiem kui \xc3\xbclevalt, siis kasutatakse samba alumist, maapinnal\xc3\xa4hedast l\xc3\xa4bim\xc3\xb5\xc3\xb5tu. Talastiku k\xc3\xb5rgus on umbes veerand samba k\xc3\xb5rgusest._NEWLINE_Orderit kasutatakse hoonetel ka selleks, et neile kunstip\xc3\xa4rast ilmet anda. Sageli kasutatakse orderit suure \xc3\xbchiskondliku t\xc3\xa4htsusega hoonete, sealhulgas kultusehitiste ideoloogilise t\xc3\xa4htsuse esiletoomiseks._NEWLINE_Ainus antiikaja arhitektuuri k\xc3\xa4sitlev s\xc3\xa4ilinud k\xc3\xa4siraamat on Vitruviuse "De architectura", mis avastati 15. sajandil. Seet\xc3\xb5ttu oli Vitruviusel hiliskeskaja ja uusaja arhitektuurile m\xc3\xa4\xc3\xa4ratu m\xc3\xb5ju.'